REPUBLIKA SRBIJA

NARODNA SKUŠTINA

Odbor za pravosuđe, državnu

upravu i lokalnu samoupravu

07 Broj: 06-2/81-15

23. februar 2015. godine

B e o g r a d

**Z A P I S N I K**

**32. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 23. FEBRUARA 2015. GODINE**

Sednica je počela u 9,30 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Mirjana Andrić, Biljana Savović, Olgica Batić, Meho Omerović, Živan Đurišić, Dragan Paunović, Tanja Tomašević Damnjanović, Neđo Jovanović, Laslo Varga i Velinka Tošić.

Sednici je prisustvovao Vučetza Tošković (zamenik Vladimira Đukanovića).

Sednici nisu prisustvovali članovi Odbora: Aleksandar Martinović, Miletić Mihajlović, Balša Božović, Jovan Marković, niti njihovi zamenici.

Olgica Batić je sednici prisustvovalai i kao predstavnik predlagača zakona.

Na predlog predsednika Odbora utvrđen je sledeći

D n e v n i r e d :

1. Razmatranje Predloga zakona o izmeni Zakona o overavanju potpisa, rukopisa i prepisa, koji su podneli narodni poslanici Maja Gojković, Biljana Pantić Pilja, Olgica Batić, Dragan Nikolić, Dragan Polovina, Vesna Simić i Neđo Jovanović (broj 011-384/15 od 20. februara 2015. godine), u načelu;
2. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-4778/14, od 26. decembra 2014. godine);
3. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 31. sednice Odbora.

**Prva tačka dnevnog reda:** **Razmatranje** **Predloga zakona o izmeni Zakona o overavanju potpisa, rukopisa i prepisa** **u načelu**

Olgica Batić, kao predstavnik predlagača zakona, ukazala je na razloge kojima se grupa narodnih poslanika rukovodila predlažući izmenu Zakona kojom se produžava rok u kome osnovni sudovi i opštinske uprave u gradovima i opštinama gde nisu imenovani javni beležnici zadržavaju nadležnost za poslove overavanja potpisa, rukopisai prepisa.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu odlučio je da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni Zakona o overavanju potpisa, rukopisa i prepisa u načelu.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda: Razmatranje Predloga odluke o izboru sudija koji se prvi put biraju na sudijsku funkciju**

Mirjana Ivić, kao predstavnik Visokog saveta sudstva, upoznala je Odbor za postupkom izbora kandidata na sudijske fukncije koji je sproveden u Visokom savetu sudstva i kriterijumima kojima se Visoki savet sudstva rukovodio u opredeljivanju za kandidate koji su pedloženi Narodnoj skupštini za prvi izbor. Odgovorila je, pritom, i na pitanje Vučete Toškovića koje se odnosilo na primenu kriterijuma u izboru kandidata koji treba da obezbede kvalitet i stručnost novoizabranih nosilaca pravosudnih funkcija.

Neđo Jovanović je ukazao na nejednak položaj polaznika pravosudne akademije koji su na pravosudne funkcije izabrani pre Odluke Ustavnog suda i koji konkurišu za izbor kandidata nakon te odluke kojom su osporene odredbe Zakona o sudijama i Zakona o javnom tužilaštvu po kojima su prednost u predlaganju za izbor na pravosudnu funkciju imali kandidati koji su završili obuku na pravosudnoj akademiji.

Na osnovu čl. 51. i 201. Poslovnika Narodne skupštine, Odbor je odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu konstatovao je da je Predlog odluke o izboru sudija koji se prvi put biraju na sudijsku funkciju (broj 119-4778/14 od 26. decembra 2014. godine) Visoki savet sudstva podneo kao ovlašćeni predlagač, u skladu sa članom 13. alineja treća Zakona o Visokom savetu sudstva.

Odbor je odlučio da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: Razno**

Predsednik odbora je članove Odbora obavestio o poseti poslanika Parlamenta Tunisa Narodnoj skupštini i pozvao ih da uzmu učešće na sastanku koji će se održati sa predsednicima i predstavnicima skupštinskih odbora 24. februara 2015. godine.

Sednica je završena u 10,00 časova.

SEKRETAR PREDSEDNIK

Ljiljana Miletić Živković Petar Petrović